भीड़ में हमला करने वाले भी कुछ ऐसे ही शख्स होते हैं जो आम से खास होने की जल्दी में होते हैं. जिन्हें लगता है कि इस तरह से वो लोगों की नज़र में चढ़ जाएँगे। ये लोग निर्भया मामला हो या भ्रष्टाचार को लेकर आंदोलन रैली, दोनों ही वक्त सेल्फी स्टिक में लगे हुए मोबाईल से अपना वीडियो बनाने में व्यस्त नज़र आते हैं। ये शख्स हरिशंकर परसाई के उस किरदार की तरह हैं जो अपनी प्रेमिका के सामने अपनी ताक़त दिखाने के लिए जबरन सामने बैठे शख्स की पिटाई कर देता है। अब तो इस जबरिया करवाने या अपनी बात मनवाने या हर बात पर हाथ उठाने का असर फिल्मी गानों में तक नज़र आने लगा है। इन दिनों गाने के बोल भी इसी तरह बन रहे हैं, मेरे इंडिया को बुरा कहा तो ढिशुम, जन गण में खड़ा ना हुआ तो ढिशुम।